वैश्विक बाजार और भूमंडलीकरण ने प्रौद्योगिक और संचार माध्यमों में एक क्रांतिकारी परिवर्तन किया और भारत का बैंकिंग क्षेत्र भी इससे अछूता नहीं रह सकता था. भारतीय बैंकों ने भी इन नयी तकनीकों को आत्मसात किया लेकिन हिंदी इस दौड़ में उसका पूरा साथ नहीं दे पायी और कुछ पिछड़ गयी. संभव है कि हिंदी को इस प्रौद्योगिक विकास में अभी अपना पूर्ण स्थान बनाने में कुछ समय लगे, लेकिन वर्त्तमान स्थिति इंगित नहीं करती कि ऐसा करने की हमारी आतंरिक इच्छा शक्ति है. उदाहरण के लिए अभी तक सभी सार्वजनिक क्षेत्र के बैंकों की वेब साईट हिंदी में नहीं है और जिन बैंकों की वेब साईट द्विभाषिक है वहां भी यह एक केवल औपचारिकता लगती है. वेब साईट खोलने पर पहला पृष्ठ अंग्रेजी में खुलता है जिसके एक कोने में हिंदी साईट या हिंदी वेब साईट लिखा होता है जिसको क्लिक करने पर हिंदी में साईट खुल जाती है. कितने लोगों की दृष्टि इस हिंदी वेब साईट की उपलब्धता की और जाती होगी? क्या हिंदी के महत्त्व को दर्शित करने के लिए यह उचित नहीं होता कि वेब साईट का प्रथम/मुख्य पृष्ठ हिंदी में होता और उसके ऊपर अंग्रेजी के पृष्ठ की उपलब्धता के बारे में इंगित होता? जब पहला पृष्ठ अगर अंग्रेजी में ही खुल जाता है तो हिंदी भाषी व्यक्ति को, जो अंग्रेजी का भी ज्ञान रखता है, हिंदी के पृष्ठ पर जाने की उत्कंठा नहीं रहती. इसके अतिरिक्त जब इस वेब साईट के हिंदी पृष्ठ पर अंतर्जाल बैंकिंग सहित किसी भी लिंक्स पर क्लिक किया जाता है तो अगला पृष्ठ अधिकांशतः अंग्रेजी भाषा में ही खुलता है. कई बैंकों के हिंदी पृष्ठ पर अधिकाँश बैंकिंग शब्दावली के अंग्रेजी शब्द केवल देवनागरी में लिख दिए गए हैं. इन्टरनेट बैंकिंग कार्य संपादन(लेन देन) यदि अंत में अंग्रेजी माध्यम से ही करना है तो हिंदी वेब साईट का कोई प्रयोजन नहीं दिखाई देता और केवल एक दिखावा मात्र रह जाता है. संभवतः अंतर्राष्ट्रीय इन्टरनेट कनेक्टिविटी एवं अन्य तकनीकी कारणों की वजह से इन्टरनेट बैंकिंग में अभी हिंदी का पूर्णतः प्रयोग संभव नहीं हो पाया है.